Franjine  tišine 


Franjo  stalno  izražava  mišljenje  o  brojnim  temama  koje  nemaju  nikakve  veze  s 
papinskim  učiteljstvom.  Laudato  si'  pun  je  toga.  Evo  samo  nekih  primjera: 

Vrlo  čvrsta  znanstvena  suglasnost  pokazuje  da  smo  svjedoci  zabrinjavajućeg  zagrijavanja 
klimatskog  sustava.  (LS  23) 

Čovječanstvo  je  pozvano  uvidjeti  potrebu  promjena  u  načinu  života,  proizvodnji  i 
potrošnji,  da  bi  suzbilo  to  zagrijavanje  ili  barem  ljudske  uzroke  koji  ga  proizvode  ili  pojačavaju. 
(LS  23) 

Brojne  znanstvene  studije  pokazuju  da  globalno  zagrijavanje  u  posljednjim  desetljećima 
najvećim  dijelom  proizlazi  iz  velikog  nakupljanja  stakleničkih  plinova  (ugljikov  dioksid,  metan, 
dušikovi  oksidi  i  dr.),  ispuštanje  kojih  je  uglavnom  posljedica  ljudskog  djelovanja.  (LS  23) 

Nakupljeni  u  atmosferi,  ti  plinovi  sprečavaju  da  se  toplina  Sunčevih  zraka  koju  reflektira 
Zemlja  rasprši  u  svemiru.  Problem  je  još  teži  zbog  razvojnog  obrasca  zasnovanog  na  intenzivnoj 
upotrebi  fosilnih  goriva,  koja  čini  srž  svjetskoga  energetskog  sustava.  (LS  23) 

Zagrijavanje  djeluje  na  ugljikov  ciklus.  Stvara  ukleti  krug  koji  još  više  pogoršava  stanje, 
utječući  na  raspoloživost  osnovnih  prirodnih  bogatstava  kao  što  su  pitka  voda,  energija  i 
poljodjelski  proizvod  u  toplijim  područjima,  te  vodi  k  izumiranju  dijela  biološke  raznolikosti 
planeta.  (LS  24) 

Zagađenje  prouzročeno  ugljikovim  dioksidom  povećava  rast  kiselosti  oceana  i  ugrožava 
morski  hranidbeni  lanac.  (LS  24) 

Ako  se  ta  kretanja  nastave,  ovo  stoljeće  moglo  bi  biti  svjedokom  nezapamćenih  klimatskih 
promjena  i  besprimjernog  uništenja  ekosustava,  s  teškim  posljedicama  za  sve  nas.  (LS  24) 

Otapanje  polarnih  kapa  i  visokogorskih  površina  može  dovesti  do  opasnog  ispuštanja 
metana,  dok  uslijed  raspadanja  smrznutih  organskih  materijala  može  dodatno  porasti  ispuštanje 
ugljikova  dioksida.  (LS  24) 

Klimatske  su  promjene  globalni  problem  koji  ozbiljno  utječe  na:  okoliš,  društvo,  privredu, 
politiku  i  raspodjelu  dobara.  Jedan  su  od  glavnih  izazova  s  kojima  se  suočava  današnje 
čovječanstvo.  (LS  25) 


Iskorištavanje  planeta  već  je  nadišlo  prihvatljive  granice,  a  još  nismo  riješili  problem 
siromaštva.  (LS  27) 

Nadomještanje  prašuma  plantažama  drveća,  najčešće  monokulturnim,  također  se  rijetko 
analizira  na  primjeren  način.  A  može  ozbiljno  ugroziti  biološku  raznolikost,  kojoj  se 
novozasađene  vrste  ne  prilagođavaju.  (LS  39) 

Ozbiljnu  zabrinutost  izaziva  nestajanje  mangrovih  močvarnih  ekosustava  u  nekim 
obalnim  područjima.  (LS  39) 

Osobito  su  ugroženi  morski  organizmi  koje  smo  skloni  previdjeti,  npr.  neki  planktonski 
oblici,  koji  su  važna  sastavnica  oceanskoga  hranidbenog  lanca  i  o  njima  naposljetku  ovise  vrste 
koje  služe  nama  za  hranu.  (LS  40) 

Mnogi  koraljni  grebeni  već  su  besplodni  ili  su  u  stalnom  propadanju...  Ta  pojava  uvelike 
je  posljedica  zagađenja  mora  zbog  rašumljivanja,  zbog  poljodjelskih  monokultura,  industrijskog 
otpada  i  razornih  metoda  ribolova,  posebice  onih  u  kojima  se  upotrebljava  cijanid  i  dinamit. 
Pogoršava  je  rast  temperature  oceana.  (LS  41) 

Znamo  da  tehnologiju  koja  se  zasniva  na  upotrebi  visokozagađujućih  fosilnih  goriva  - 
posebice  ugljena,  ali  i  nafte  i,  u  manjoj  mjeri,  plina  -  treba  hitno  sve  više  zamjenjivati.  (LS  165) 

Nikad  u  povijesti  Crkve  nije  se  neka  papinska  enciklika  upuštala  u  tako  očito 
prijeporne  tvrdnje  o  temama  nedvojbeno  izvan  dosega  papinske  vlasti  i  djelokruga.  A 
onda  tu  je  i  ta  beskonačna  rijeka  intervjua,  avionskih  konferencija  za  novinare  i 
nebrojenih  spontanih  izjava  o  ovom  ili  onom  ovdje  ili  ondje.  Pa  ipak,  od  ovoga  vrlo 
razgovorljivog  pape  čuje  se  gromka  tišina  glede  nekih  prilično  važnih  nedavnih 
zbivanja  o  kojima  bi  proglas  doista  bio  u  papinu  djelokrugu  namjesnika  Kristova  na 
zemlji: 

-  O  irskom  odobrenju  zakonskoga  "homoseksualnog  braka"  Franjo  nije  imao  da 
kaže  ni  riječ,  bilo  prije  bilo  poslije  glasanja. 

-  Na  nametanje  "homoseksualnog  braka"  svim  Sjedinjenim  Američkim  Državama 
od  strane  Vrhovnog  suda  Franjo  je  ostao  potpuno  nijem. 

-  U  Americi  dnevnonovinski  izvještaji  otkrivaju  da  je  organizacija  Planned 
Parenthood  trgovala  organima  abortirane  djece,  pa  i  čitavim  tijelima  djece,  koja  su  možda 


rođena  živa  prije  nego  što  su  ubijena.  Od  Franje  ni  glaska. 

-  New  York  Times  upravo  je  objavio  (22.  srpnja)  prekretničko  djelo,  kakvoćom 
dostojno  Pulitzerove  nagrade,  pod  naslovom  Je  li  ovo  kraj  kršćanstvu  na  Bliskom  istoku?, 
koje  dojmljivo  opisuje  kako,  da  citiram  podnaslov:  ISIS  i  ostali  ekstremistički  pokreti  na 
ovom  području  porobljuju,  ubijaju  i  istrebljuju  kršćane,  a  da  nikakve  pomoći  nema  na  vidiku.  A 
što  Franjo  ima  da  kaže  o  kraju  kršćanstva  na  Bliskom  istoku?  Baš  ništa.  No  zato  opet  i 
opet  zahtijeva  neograničeno  primanje  muslimanskih  "useljenika"  u  Italiju  i  "dijalog"  s 
islamom,  bezbrižno  prelazeći  preko  onoga  za  što  sada  čak  i  u  svjetovnom  novinstvu 
čitamo  upozorenja  da  je  riječ  o  "nadolazećem  muslimanskom  osvajanju  Italije". 

Toliko  toga  što  Franjo  izriče  imalo  je  katastrofalan  utjecaj  na  vjerodostojnost 
Crkve  i  na  njezino  poslanje  u  svijetu,  od  Tko  sam  ja  da  sudim  glede  homoseksualaca  među 
svećenstvom,  preko  Nema  katoličkog  Boga,  do...  -  no  da,  kao  što  svi  znamo,  popis  se 
doima  beskonačnim  nakon  samo  dvije  i  pol  godine  papinskog  čavrljanja.  Međutim  evo  o 
čemu  bi  trebalo  voditi  računa:  o  tome  da  je  ono  što  Franjo  propušta  kazati  čak  štetnije  od 
onoga  što  kaže. 

Glasovita  je  izjava  pape  Feliksa  III.:  Ne  suprotstaviti  se  zabludi  isto  je  što  i  odobravati 
je,  ne  braniti  istinu  isto  što  i  suzbijati  je,  a  propustiti  zaustaviti  zle  ljude  kad  je  to  moguće  - 
doista  nije  manji  grijeh  nego  bodriti  ih.  Onakva  upadljiva  tišina  sučelice  golemim  zlima  koja 
zaokupljaju  čak  i  svjetovna  glasila  postaje,  bojim  se,  još  jedan  poguban  zaštitni  znak 
ovog  pontifikata.  To  su  Franjine  tišine. 

Molite  za  Svetog  Oca  u  skladu  s  molitvom  našega  Gospodina  za  prvog  papu:  Ali 
ja  sam  molio  za  tebe  da  ne  malakše  tvoja  vjera.  Pa  kad  k  sebi  dođeš,  učvrsti  svoju  braću. 

7.  kolovoza  2015. 

Christopher  A.  Ferrara 

